Fil-gazzetta Illum, ippubblikata illum il-Ħadd 12 ta' Mejju 2013 ippubblikat kummenti għal mistoqsijiet li staqsiet lil diversi persuni dwar Joseph Muscat u Simon Busuttil. Il-mistoqsijiet kienu dawn: Kif tħares lejn l-ewwel 50 jum ta' Joseph Muscat? X'taħseb fuq l-għażla ta' Simon Busuttil? Jiena ġejt mitlub il-kummenti tiegħi li tajthom imma ma ġewx ippubblikati kif ippreżentajthom jiena. Ma nafx jekk hux minħabba nuqqas ta' spazju. For the record il-kummenti tiegħi huma dawk riprodotti hawn taħt. Il-parti bl-aħmar tħalliet barra mill-pubblikazzjoni: Dwar l-g ħ ż la ta' Simon Busuttil b ħ ala Kap tal-PN: "Huwa biss iż-żmien li jagħtina parir dwar jekk l-elezzjoni ta' Dr Simon Busuttil bħala Kap tal-PN iġibx bidla, kif ukoll x'tip ta' bidla, fil-PN. Il-bidliet fil-PN għadhom għaddejjin u mhux magħruf x'ser tkun il-forma finali tagħhom. Alternattiva Demokratika m'hiex ser toqgħod tispekula dwar x'jista' jiġri." Dwar l-ewwel ħ amsin jum tal-Gvern immexxi minn Joseph Muscat : Fl-ewwel ħamsin jum il-Gvern ta' Muscat għadu qiegħed jipprova jaġixxi ta' Gvern, diversi drabi aġixxa ta' partit politiku. F' ta' l-inqas erba' sitwazzjonijiet aġixxa b'mod diviżiv meta kellu soluzzjonijiet alternattivi li long term kienu jagħtuh riżultati aħjar. L-ewwel: il-grad ta' Segretarju Permanenti fil-Ministeri jeżisti biex jassigura kontinwita' b'mod partikolari meta jkun hemm bidla tal-Gvern. It-tneħħija tal-parti l-kbira tas-Segretarji Permanenti kien żball fl-ewwel ġranet tal-Gvern li seta ġie evitat. Il-parti l-kbira minnhom kienu ser jispiċċaw xorta matul it-18-il xahar li ġejjin, bl-eta. Li stenna ftit kienu jinbidlu xorta bil-kwiet probabilment fi żmien sena. It-tieni : id-diskors li l-Gvern ħejja għall-President tar-Repubblika kien wieħed partiġġjan u ma għamel l-ebda ġid lill-kariga. It-tielet: inevitabilment f'dawn il-ħamsin ġurnata saru ħafna ħatriet. Kien hemm diversi minnhom li kienu ta' natura partiġjana, fl-istess stil tal-gvernijiet immexxija mill-PN. Ir-raba': il-ħatra ta' Franco Debono bħala koordinatur tal-Konvenzjoni Kostituzzjonali kienet waħda diviżiva. Tali ħatra kella issir b'konsultazzjoni mas-socjeta ċivili. Fost il-miżuri posittivi tal-Gvern hemm il-bidu tal-implementazzjoni tal-proposti elettorali dwar id-drittijiet tal-persuni LGBT kif ukoll il-ftehim dwar il-kawża fil-Qorti Ewropea tad-Drittijiet tal-Bniedem minn Joanne Cassar liema ftehim ser iwassal għat-dritt ta' persuna transgender li tiżżewweġ. AD giet mistiedna u aċċettat li tipparteċipa fil-Kumitat Konsultattiv li qed iħejji l-proposti konkreti għad-drittijiet tal-persuni LGBT. Ġew nominati u diġa qed jieħdu sehem Angele Deguara u Collette Farrugia Bennett biex jirrapprezentaw lill-AD. Fost il-miżuri negattivi hemm l-inkoraġġiment tal-kaċċa fir-rebbiegħa u issa jidher li l-Gvern qed jikkunsidra li jesperimenta ukoll bl-insib minkejja li din hu pprojibit mid-Direttivi tal-Unjoni Ewropea kif ukoll skada il-perjodu transitorju stabilit mit-trattat ta' adezjoni.